[image: image1.png]



הכנסת
PAGE  
2
ועדת הכספים
29/02/2016

הכנסת העשרים
מושב שני
<פרוטוקול מס' 292>
מישיבת ועדת הכספים
יום שני, כ' באדר א התשע"ו (29 בפברואר 2016), שעה 11:00
<סדר היום:>
<הצעת חוק מיסוי מקרקעין (תיקון מס' 85), התשע"ו-2016>
נכחו:

<חברי הוועדה:> 
משה גפני – היו"ר
נאוה בוקר

מנואל טרכטנברג

מיקי לוי

רועי פולקמן
<מוזמנים:> 
	ערן ניצן
	–
	סמנכ"ל אגף תקציבים, משרד האוצר

	מיכל סופר
	–
	מנהלת תחום בכירה, משרד האוצר

	ישי פרלמן
	–
	עוזר ראשי משפטית, משרד האוצר

	מעין נשר
	–
	אגף תקציבים, משרד האוצר

	גלית בן-נאים
	–
	מנהלת תחום בכירה, משרד האוצר

	משה אשר
	–
	מנהל רשות המסים, משרד האוצר

	שי אהרוניביץ
	–
	ממונה מסמ"ק רחובות, משרד האוצר

	ג׳ק בלנגה
	–
	יו״ר ועדת המסים, לשכת רואי החשבון בישראל

	יוסי אלישע
	–
	יו"ר ועדת מיסים, לשכת עורכי הדין

	ירון גינדי
	–
	נשיא, לשכת יועצי המס


לרשימת השדלנים שנכחו בדיון – ראו בקישור זה.

<ייעוץ משפטי: >
שגית אפיק; שלומית ארליך
<מנהל הוועדה:>
טמיר כהן
<רשמת פרלמנטרית:>
שרון רפאלי
<הצעת חוק מיסוי מקרקעין (תיקון מס' 85), התשע"ו-2016>
<היו"ר משה גפני:>
שלום לכולם. אני מתכבד לפתוח את ישיבת  ועדת הכספים. על סדר היום הצעת חוק מיסוי מקרקעין (תיקון מס' 85), התשע"ו-2016. 
<מיקי לוי (יש עתיד):>
אדוני, לא צריך ללכת לוועדת כנסת כדי לפצל? 

<שגית אפיק:>

למזג, אתה מתכוון. 
<היו"ר משה גפני:>
על מה אתה מדבר? 

<שגית אפיק:>
הוא לא חייב לפצל, הוא יכול - - - 

<מיקי לוי (יש עתיד):>
מצוין. תדון בשניהם יחד. 

<היו"ר משה גפני:>
אני עוד לא יודע כלום. 

<מיקי לוי (יש עתיד):>
אני לקיתי בחוסר מאורות הבוקר. 

<היו"ר משה גפני:>
אני בא נקי לעניין. אני, כמובן, אדון לגופו. 


הצעת חוק מיסוי מקרקעין (תיקון מס' 85), התשע"ו-2016. מי מציג את החוק? 

<מיקי לוי (יש עתיד):>
אגף התקציבים מפחדים להגיע הבוקר, אדוני. 

<קריאה:>
אדוני, אפשר להגיד קודם כמה משפטים לפני כן? 

<היו"ר משה גפני:>
לא. אני רוצה שמישהו יגיע? אגף תקציבים לא מגיע? 

<קריאה:>
בדרך. 

<היו"ר משה גפני:>
מתי הם אמורים להגיע? 

<קריאה:>
בעוד כמה דקות. 

<מיקי לוי (יש עתיד):>
זה ברור לכם שהם באיחור. 

<ישי פרלמן:>
אני יכול להציג?

<היו"ר משה גפני:>
לא. 

<ישי פרלמן:>
הוא הציג את זה בשבוע שעבר. 

<היו"ר משה גפני:>
לא משנה, אבל אגף תקציבים הוזמן ל-11:00. אנחנו חברי הכנסת נצטרך לחכות לאגף התקציבים?

<מיקי לוי (יש עתיד):>
הנה הגיעו מאגף התקציבים. 

<היו"ר משה גפני:>
מי מציג את החוק? 

<מעין נשר:>

פעם נוספת? 

<היו"ר משה גפני:>
כן. לא חייבים להאריך. אפשר בקצרה. 

<מעין נשר:>
נציג גם את סעיפי הירושה או חבל? 

<היו"ר משה גפני:>
כן. להציג את הסעיפים ולהתחיל בהקראת הסעיפים עצמם ובהסבר. 

<מנואל טרכטנברג (המחנה הציוני):>
אבל אולי נשאל שאלה מקדימה. אנחנו הערנו פה כמה הערות. האם יש מענה להערות שהערנו בפעם הקודמת? 

<מעין נשר:>
כן. 

<היו"ר משה גפני:>
אתם הצגתם את זה בישיבה הקודמת. אני מציע שגם עכשיו תציגי את זה בקצרה, ולענות על השאלות שנשאלו בישיבה הקודמת.

<מעין נשר:>
תיקון החקיקה מדבר על שני סעיפים: הסעיף הראשון קובע שאם היום כאשר דירה ניתנת בירושה מהורה או מבן זוג של היורש קיים פטור ממס שבח בעת מכירת הדירה - -
<מיקי לוי (יש עתיד):>
לא הבנתי את עניין בן הזוג. 

<מעין נשר:>
אם קיבלת דירה מבן זוג או מהורה. 

<היו"ר משה גפני:>
אלה קרובים מדרגה ראשונה. 

<מיקי לוי (יש עתיד):>
ואם אשתי הולכת לעולמה אני היורש שלה? 
<מעין נשר:>

כן. 

<מיקי לוי (יש עתיד):>
כן. 

<מיקי לוי (יש עתיד):>
גרתי איתה כל החיים – כן? 

<קריאה:>
על החצי שלה. 

<היו"ר משה גפני:>
מה התעצבנת? 

<מעין נשר:>
אם היורש בוחר למכור את הדירה הוא פטור ממס שבח בעת המכירה לאורך כל חיי הנכס. זאת אומרת גם אם הוא מוכר אותו אחרי הפטירה או שלושים שנה לאחר מכן הוא פטור ממס שבח. אנחנו הצענו לקצוב את הפטור הזה לזמן של שנתיים ממועד הפטירה, ולהגיד שהחל משנתיים ממועד הפטירה בעת המכירה המוכר לא יהיה פטור ממס שבח. 

הסעיף השני מדבר על מה שאנחנו קוראים בעגה של משרד האוצר "דירות בהמתנה". היום מי שקונה דירה טרם מכר את דירתו, מבחינת רשות המסים הוא כאילו מחזיק דירה יחידה למשך שנה וחצי לעניין מס השבח ולמשך שנתיים לעניין מס הרכישה. אנחנו מציעים לקצר את התקופה הזאת לשנה. כך שבעצם אם קניתי דירה ועדיין לא מכרתי את דירתי יש לי שנה לעשות את זה עד שאני אהיה חייבת במסים כאילו זאת דירתי השנייה. 
<מנואל טרכטנברג (המחנה הציוני):>
אז בעצם לאור ההערות שהערנו אתם נשארתם באותו מקום. 

<מעין נשר:>
אנחנו רוצים לספר שאתמול התפרסמה סקירה של הכלכלן הראשי. נמצאת אתי גלית בן-נאים שאוספת את הנתונים לסקירה, ואתם תוכלו לשאול אותה שאלות, אם אתם רוצים. גלית התמקדה בסקירה בשאלות שעלו פה בפעם הקודמת לגבי אותה אוכלוסייה שמחזיקה את הדירות בהמתנה. בפעם הקודמת הראינו נתון מעניין שמראה שדווקא כשיש גאות בשוק הדיור, והעסקאות הן בשיא, זה אומר שזמן המכירה של דירה אמור להתקצר, ודווקא אז המלאים של דירות בהמתנה הולכים וגדלים. המשמעות של הנתון הזה היא שאותם מחזיקים של דירות בהמתנה מחכים עם הדירות עד שתהיה עליית ערך, ורק ברגע האחרון לפני שהם צריכים לשלם את המס הם מוכרים כדי ליהנות מעליית ערך נוספת.

 עוד דבר שאנחנו מראים בסקירה – ואני רוצה שגלית תרחיב על זה, זה הנושא של חלוקת ההכנסות, על-פי חלוקה של מי שמחזיקים בדירות בהמתנה לעומת משפרי הדיור האחרים. גלית, תספרי לנו מה מצאת. 
<גלית בן-נאים:>
 לאור הטענות שעלו פה בדיון הקודם - -

<היו"ר משה גפני:>
הבנתי שמעיין מנהלת היום את הוועדה. אבל רק אם את יכולה להגיד לפרוטוקול שם ותפקיד. 

<גלית בן-נאים:>
אני מאגף הכלכלן הראשי במשרד האוצר. לאור הטענות שעלו בדיון הקודם שמהן אפשר היה להתרשם שמדובר באוכלוסייה שמתקשה למכור את הדירות, ולא מוצאת קונה – מעמד בינוני ומטה, כפי שאפשר היה להתרשם – אז אנחנו יכולים להתחקות אחר האוכלוסייה הזאת, ובפרט אחר האוכלוסייה שמחכה מעל שנה עד שהיא מוכרת את דירתה הקודמת. אנחנו רוצים לקצר את זה לשנה, אז נראה מה קורה מעל שנה. מצאנו שההכנסה מעבודה בלבד למשק בית היא עשרים ושבעה אלף שקל ברוטו לחודש. 

<היו"ר משה גפני:>
לא הבנתי. מה זה עשרים ושבעה אלף שקל? 

<גלית בן-נאים:>
ההכנסה החודשית שלהם – איזה מעמד זה? מיהי האוכלוסייה? היא קשת יום? אמרנו, נאפיין אותה מבחינת שכר שלה מהכנסות מעבודה. הסתכלנו על ההכנסות, וראינו שהממוצע הוא עשרים ושבעה אלף שקל ברוטו בחודש. כדי לקבל פרופורציות בכלל האוכלוסייה, לפי הלמ"ס, הכנסה ממוצעת למשק בית היא שלושה עשר אלף שקל. כלומר ההטבה שנותנים לי לחכות מעל שנה בעצם מיטיבה עם בעלי ההכנסות הגבוהות יותר, וזה גם די טריוויאלי. מי יכול להחזיק שתי דירות? 
<מנואל טרכטנברג (המחנה הציוני):>
לא, זאת הצגה מוטעית. 
<שגית אפיק:>
אבל הוא מחליף את - - -

<מנואל טרכטנברג (המחנה הציוני):>
אני רוצה להגיד משהו. 

<היו"ר משה גפני:>
בבקשה, חברי הכנסת. 

<מנואל טרכטנברג (המחנה הציוני):>
אני רוצה להתחיל מההתחלה. מה המטרה של הצעת החוק? אז יגידו – להגדיל את היצע הדירות. הסברתי בפעם הקודמת, ואני רוצה לחזור ולהסביר א'-ב' של אריתמטיקה, לא כלכלה. הגידול יהיה חד-פעמי של כמה אלפי דירות שקשה להעריך כמה הן. גידול חד-פעמי. כי בסוף יש מספר מוגבל של דירות של משפרי דיור. אז האפקט של זה יהיה עד אפסי על שוק הדיור, ולעומת זאת ברור לגמרי שייגרם נזק. אמרתי גם בפעם הקודמת – יש התפלגות - -
<גלית בן-נאים:>
- - -

<היו"ר משה גפני:>
רק שנייה. פרופ' טרכטנברג, הגברת לא יודעת את הסדרים פה. אני לוקח את הפטיש. שני דברים אני רוצה להגיד לך: קודם כול לא נכנסים אחד לדברי השני, ושנית כשיש ויכוח בין פקיד בכיר בממשלה לבין חבר כנסת עוד לפני ששומעים מה שהוא אמר, הוא צודק. אז צריך להתמודד עם זה. מה הסתכלתם עלי? 

<מנואל טרכטנברג (המחנה הציוני):>

יש התפלגות. להתפלגות יש ממוצע, ויש שונות; אלא אם כן תגידו שההתפלגות של השאלה כמה זמן לוקח למכור דירה נגמרת באחד עשר חודשים, ואין מקרה במדינת ישראל של מישהו שלוקח לו יותר זמן מאחד עשר חודשים למכור. אם זאת הטענה, וזה נתון הוכחה סטטיסטית – ואני מסופק מאוד שתוכלו להראות דבר כזה. אז יש אנשים שייפגעו. אני מוכן שאנשים ישלמו מחיר, לאמור, ייפגעו, אם זה משרת מטרה ראויה. 
<היו"ר משה גפני:>
רק תסביר את הפגיעה, חבר הכנסת פרופ' טרכטנברג.

<ערן ניצן:>
מה הפגיעה? 

<מנואל טרכטנברג (המחנה הציוני):>
אני התנסיתי פעמיים בזה שחתמתי על חוזה לקניית דירה, ורציתי למכור את הדירה שלי, ולא הצלחתי למכור אותה ארבעה עשר חודשים. מי שנמצא במצב הזה ייפגע. 
<יוסי אלישע:>
הוא לא סתם ייפגע. הוא יהפוך להיות מחוסר דיור. צריך להבין. 
<מנואל טרכטנברג (המחנה הציוני):>
לכן השאלה היא אם אתה הולך לפגוע באנשים האלה, מה המטרה? אבל המטרה כאן היא אך ורק לזרוק לשוק פעם אחת במהלך 2016 כמה אלפי דירות שאתם לא יודעים להעריך כמה. שאלתי את השאלה הזאת בפעם הקודמת, ואי אפשר להעריך את זה. אני אשמח מאוד לשמוע איך נעשתה ההערכה הזאת. כמה אלפי דירות? שלושת אלפים דירות, משהו כזה. וזהו. מה ההשפעה החד-פעמית של זה כאשר בשוק הזה מה שקובע זה הגידול בהיצע, הציפיות וכו', ולא המדרגה החד-פעמית הזאת. לגרום נזק לאנשים כאשר זה לא משרת מטרה ראויה – לא בבית ספרנו. 
<ערן ניצן:>
אלפי יחידות בתב"עות אנחנו - - -
<מיקי לוי (יש עתיד):>
לא תורכם, תורנו. ערן, עם כל הכבוד לך, לא תורכם. 
<שגית אפיק:>
חבר הכנסת טרכטנברג, תוכל להסביר למה זה חד-פעמי? 
<קריאות:>
- - -

<מנואל טרכטנברג (המחנה הציוני):>
זאת נקודה קריטית. נניח שכל שנה יש אלף משפרי דיור, לצורך הדיוק; לאמור, אנשים שמוכרים וקונים דירה. כיום האלף האלה מוכרים את הדירה שלהם תוך פרק זמן ממוצע מסוים - - 

<רועי פולקמן (כולנו):>
נגיד שנה וחצי. זה מעבר לטווח. 

<מנואל טרכטנברג (המחנה הציוני):>
זה לא נכון כי זה - - - אבל לא משנה. 

אם אלף בשנה הם משפרי דיור אז בשנה הראשונה שאתה מעביר את החוק אלה שהיו דוחים את זה מעבר לשנה ימכרו בשנה הזאת. מה יקרה בשנה הבאה? זה חד-פעמי. 
<היו"ר משה גפני:>
יש עוד אנשים. 

<יוסי אלישע:>
אבל הם ייגרעו מהרשימה הכוללת שהייתה אמורה למכור בעוד שנתיים. מי שיתוסף להיצע זה אותם אנשים שהיו צריכים למכור. 
<מנואל טרכטנברג (המחנה הציוני):>
במצב היציב כל שנה יש אלף. בפעם הראשונה זה מתקצר - -

<שגית אפיק:>
ואחר כך זה נשאר קבוע. 

<מנואל טרכטנברג (המחנה הציוני):>
כל שנה אחרת זה הארי פוטר.  

<היו"ר משה גפני:>
אנחנו מדברים על אנשים שרוצים להחליף את הדירה שלהם כל אחד מסיבותיו הוא כשהסיבות האלה אף פעם לא מתבטלות. אחד רוצה לעבור כיוון שמקום העבודה שלו עבר למקום אחר, אחד רוצה למכור דירה ולקנות דירה גדולה יותר כי יש לו עוד ילדים, אחד רוצה מסיבות שונות ומשונות. אנשים לא נמצאים בבית-סוהר. הם רוצים למכור את הדירה שלהם ולקנות דירה אחרת. על זה אנחנו מדברים. בשנה הראשונה – הבנתי; יש אלף כאלה – הם יזרזו את המכירה. מה יהיה בשנה שאחרי כן? מגיעים אנשים חדשים, נולדו עוד ילדים, היתוספו מקומות עבודה, שינו מקומות עבודה. למה לא יבואו חדשים בעוד שנה או בעוד שנתיים? 
<קריאות:>
זה אותו דבר. 

<מנואל טרכטנברג (המחנה הציוני):>
נניח שכל שנה יש אלף משקי בית שמשפרים דיור. במצב היציב זרם הדירות שהם ימכרו זה אלף. זה לא יכול להיות אלף מאתיים. בפעם הראשונה אתה מזרז אותם, ומשם ואילך זה נשאר אלף. 

<ג'ק בלנגה:>
אפשר להסביר את זה במתמטיקה? 

<מנואל טרכטנברג (המחנה הציוני):>
זה לא מתמטיקה, זה היגיון. 

<ג'ק בלנגה:>
יש מכירה של עשרים אלף יחידות כאלה כל שנה שנפרסת בממוצע כל שנה וחצי, ועכשיו היא תצטמצם לשנה באופן קבוע. זה כל ההבדל. 

<שגית אפיק:>
אז יכול להיות שזה יהיה חד-פעמי. 

<מיקי לוי (יש עתיד):>
חד-פעמי חצי שנה. 

<שגית אפיק:>
מאותו רגע זה בעצם - - -

<ג'ק בלנגה:>
הנזק הכספי שיכול להיגרם כאן הוא שבן אדם יכול לאבד 20%-15% מערך הדירה שלו. 
<מיקי לוי (יש עתיד):>
25%. 

<היו"ר משה גפני:>
אתם תסכימו להוראת שעה לשנה וחצי? 

<מיקי לוי (יש עתיד):>
לא, אנחנו לא נסכים. 

<רועי פולקמן (כולנו):>
השאלה היא נכונה כי גם אם אנחנו בתקופת חירום - - 
<מיקי לוי (יש עתיד):>
תפסיקו לבלבל את המוח. שישה חודשים – איזה תקופת חירום? אתם הורגים את האזרחים. 

<רועי פולקמן (כולנו):>
כמה דירות זה יכול להכניס? 

<מנואל טרכטנברג (המחנה הציוני):>
זה מה שאמרתי. 

<היו"ר משה גפני:>
כן, הבנתי. זה לא משנה את המשק של הדירות. אותם אנשים יהיו כי אנשים ירצו להחליף. 

<מעין נשר:>
אם יש פה דיון רציני אנחנו מבקשים להגיב. הצעת הצעה להוראת שעה – אנחנו נחשוב עליה. 

<קריאות:>
- - -

<היו"ר משה גפני:>
אתם לא נותנים לאגף התקציבים לדבר, ויש לזה כנראה סיבות. 
<מיקי לוי (יש עתיד):>
מוטב שהפעם הם לא ידברו.

<מעין נשר:>
יש הסכמה על התהליך שיהיה פה שחרור של מי שמחזיק את המלאים, ואנחנו נקצר לו את התקופה. ואז אתם טוענים שיהיה שינוי התנהגות. 

<קריאות:>
לא יהיה שינוי התנהגות. 

<מעין נשר:>
יהיה פה שינוי התנהגות. זה מה שאנחנו חושבים, שיהיה פה שינוי התנהגות ואנשים אכן ימהרו למכור את הדירות.

<מנואל טרכטנברג (המחנה הציוני):>
אבל ברור, אין ויכוח על זה. 

<מיקי לוי (יש עתיד):>
ואחרי שנה וחצי הם משכירים אותה? בחצי שנה הזאת הם משכירים? עשו לי טובה. 

<מעין נשר:>
- - - שהפגיעה שאתה מצביע עליה לא אמורה להיגרם כי מי שמחזיק היום את הדירה מעבר לשנה – ויש לנו ההתפלגות – זה לא אומר שזה יותר מדי. הסיבה שהוא עושה את זה היום היא כי הוא יכול. מחר בבוקר - - -

<מנואל טרכטנברג (המחנה הציוני):>
מאיפה האמירה המתנשאת הזאת? אני רוצה להגיד לך משהו. אני פה בוועדת הכספים, והיושב-ראש יכול להעיד על כך – אני מקיים דיונים לא מתלהמים, מקצועיים, וקורה לרוב שאני מסכים עם האוצר. אבל אני לא מוכן לעבור לסדר היום כשהאוצר לא מבין א'-ב' לא של כלכלה, של אריתמטיקה. לא מוכן לעבור לסדר היום על הדבר הזה. 

<רועי פולקמן (כולנו):>
על כמה דירות שישתחררו במלאי אנחנו מדברים? 

<קריאות:>
- - -

<ערן ניצן:>
חבר הכנסת טרכטנברג, אנחנו לא חלוקים. גם לשיטתך, יש אלפי דירות - -

<מנואל טרכטנברג (המחנה הציוני):>
אבל אמרתי – כמה? 

<שגית אפיק:>
אבל כמה דירות? 

<ערן ניצן:>
לשיטתך, יש אלפי דירות כרגע שהשתחררו. זאת גם עובדה, גם אני אומר. 

<מנואל טרכטנברג (המחנה הציוני):>
זה לא נכון. 

<ערן ניצן:>
מספר משפרי הדיור בישראל עומד על שלושים וחמישה עד ארבעים אלף איש. 
<מנואל טרכטנברג (המחנה הציוני):>
מה ההתפלגות כרגע? כמה מוכרים אחרי שנה וחצי? 
<מיקי לוי (יש עתיד):>
כמה מוכרים כל שנה? 

<ערן ניצן:>
אני רוצה להתמודד עם הטענה שלך. גם כשאתה המתנת ארבעה עשר חודשים המתנת במחיר מסוים. כנראה, אם היית מוריד את המחיר היית מזדרז למכור - -

<מנואל טרכטנברג (המחנה הציוני):>
מפסיד. 

<קריאות:>
- - -

<מיקי לוי (יש עתיד):>
למה שיוריד את המחיר? הוא עבד על הדירה כל חייו. למה אתם רוצים את זה? 

<מנואל טרכטנברג (המחנה הציוני):>
כמה דירות נמכרות אחרי שנה? 

<גלית בן-נאים:>
מחציתן. 
<מנואל טרכטנברג (המחנה הציוני):>
לא נכון. אתם הצגתם נתונים אחרים. זה לא נכון מה שאמרת. 

<גלית בן-נאים:>
שלושה וחצי זה בכלל לא נתונים שלנו של משפרי דיור. זה נתונים שלקחו ממוצע - - -

<מנואל טרכטנברג (המחנה הציוני):>
תראי לי את ההתפלגות. 

<גלית בן-נאים:>
אין לי אותה פה כרגע. 

<מנואל טרכטנברג (המחנה הציוני):>
אז את לא יכולה לטעון פה שזה חצי. 

<גלית בן-נאים:>
אני יודעת את המספרים בעל-פה. 

<מנואל טרכטנברג (המחנה הציוני):>
לא. אני לא מוכן לזה. תראו לנו את ההתפלגות, ואז נדע להעריך - -

<מעין נשר:>
אבל היא יודעת לענות לך. 

<מנואל טרכטנברג (המחנה הציוני):>
אתם לא יכולים לבוא לפה בלי הכנה מקצועית. 

<גלית בן-נאים:>
אתה לא מקבל את המספרים שלי. 

<מנואל טרכטנברג (המחנה הציוני):>
תראי לי את ההתפלגות כמה אלפי דירות ייכנסו לשוק על סמך ההתפלגות של זמני המכירה של משפרי דיור בממוצע לפי השנים האחרונות. בלי זה אי אפשר לקיים כאן דיון. זה לא רציני. 

<מעין נשר:>
אבל היא יודעת את הנתונים. 

<קריאות:>
- - -

<היו"ר משה גפני:>
אני מתנצל, אני מצטער. נתתי לוויכוח הזה להתנהל. חבר הכנסת מיקי לוי, בבקשה. 
<מיקי לוי (יש עתיד):>
המהלך הזה יגרום נזק לאזרחים. אזרח שמבקש לשפר דיור – אם הוא גר בשכונת ארמון הנציב קשה למכור שם; אם הוא גר באילת – קשה למכור באילת; אם הוא גר בעוטף עזה – על אחת כמה וכמה. חבר הכנסת יצחק וקנין איננו כאן, אבל אם הוא גר במשק חקלאי סמוך גדר גבול – שם אי אפשר למכור. הוא רוצה בערוב ימיו לגור בטבריה או בתל-אביב, והוא מצא דירה שמצאה חן בעיניו, והוא לא מצליח למכור את המשק החקלאי שלו. אז אתם אומרים – אם ביקשת אלף שקלים תמכור בשמונה מאות או אם לא מכרת אחרי שנה תפסיד 25% מהמכירה שלך כי נטיל עליך שבח בנוסף למס הרכישה. כדי להרוויח שישה חודשים? אתם מלקים את האזרחים. זהו מהלך לא ראוי. תתייצבו מול האזרחים ותגידו להם מה אתם הולכים לעשות להם. כל ההבדל הוא שישה חודשים. גם ככה לעיתים שמונה עשר חודש לא מספיקים. אני שוקל להגיש הצעת חוק פרטית להגדיל את זה לעשרים וארבעה חודשים. כי אנחנו מכים את האזרחים בשוטים ובעקרבים. אני לא בא אליכם בטענות. אל מי שהגה את הרעיון – ראוי לא ראוי. אני לא רוצה להתבטא במילים קשות יותר.  

<רועי פולקמן (כולנו):>
- - -

<מיקי לוי (יש עתיד):>
אתה ירושלמי. אתה מכרת דירה בארמון הנציב? 
<רועי פולקמן (כולנו):>
בסדר. מה זה קשור? 

<מיקי לוי (יש עתיד):>
זה מהלך לא ראוי. אנחנו מדברים על משפרי דיור. 

<רועי פולקמן (כולנו):>
אפשר להתווכח על האזורים. 
<מיקי לוי (יש עתיד):>
אני לא רוצה. אני רוצה לעשות שוויון בין האזרחים. 

<רועי פולקמן (כולנו):>
אבל יש הבדל בין גבול הצפון לבין גוש דן. 

<מיקי לוי (יש עתיד):>
זה לא שייך. 

<רועי פולקמן (כולנו):>
למה? 

<מיקי לוי (יש עתיד):>
כי בעוטף עזה זה אותו סיפור ובאילת זה אותו סיפור, ובארמון הנציב זה אותו סיפור. יותר מכך, אם שיפרת דיור – אם לא מכרת בשנים עשר חודשים, אלא תמכור אחרי כן תפסיד 25%, ואתה תהיה פושט רגל. בחיים לא תוכל לשלם את הדירה החדשה. בחיים שלך לא תוכל לשלם את הדירה החדשה כי הם מטילים עליך 25%. 

<רועי פולקמן (כולנו):>
מה משך הזמן הממוצע של מכירת דירה? היום זה בערך חצי שנה, לדעתי.

<היו"ר משה גפני:>
רבותי, הבנו. 

<מיקי לוי (יש עתיד):>
אזרחים פשטו את הרגל. 

<רועי פולקמן (כולנו):>
שתי הערות קצרות.

<היו"ר משה גפני:>
רועי, בבקשה. 

<רועי פולקמן (כולנו):>
תודה, אדוני. א', הזמן הממוצע למכירת דירה, לדעתי, הוא שלושה לארבעה חודשים כיוון שאנחנו בשוק של היצע ולא של ביקוש.
<מיקי לוי (יש עתיד):>
אם כך לא צריך את החוק. 

<רועי פולקמן (כולנו):>
לא, לא. זה לא עניין שאם תרצה למכור אז יגידו לך, שמכיוון שלוקח במדינת ישראל שנה למכור דירה שנה וחצי, אז בדיפולט שלך אתה הולך להיקרע ולהפסיד. זה לא המצב. בסך הכול לאדם שאין הלחץ הזה אין לו לחץ. 
<מיקי לוי (יש עתיד):>
אז אין צורך בחוק. 

<רועי פולקמן (כולנו):>
יש, כי העובדה שאנשים מחזיקים יותר  - - 
<מיקי לוי (יש עתיד):>
מה הם מחזיקים? עזוב רגע, בואו נלך לפילוסופיה - -

<ערן ניצן:>
הכי חזקים מחזיקים. 

<רועי פולקמן (כולנו):>
הכוונה היא שמי שיכול ולא לחוץ על הכסף כי הוא לא צריך את התזרים הזה, אומר, אוקיי, אז אני אמכור אחר כך. אולי דרך אגב, כל שנה המחירים עולים, אני אחכה עם הדירה - -

<מיקי לוי (יש עתיד):>
ואם המחירים יירדו?

<רועי פולקמן (כולנו):>
אם אני רוצה ואומרים לי תוך שנה, בשוק הישראלי היום – ותכף נחליט אם זה יהיה הוראת שעה או לא – זה דיון לגיטימי, בעיניי להחליט שכמו שעשינו עם מס הרכישה שזה בתקופת חירום. אבל אם עושים את זה אז אדם יפרסם אחרי שלושה חודשים את הדירה ולא ייפגע.

<מיקי לוי (יש עתיד):>
לא התנגדנו למס רכישה. לזה אנחנו מתנגדים כי זאת דירה יחידה של בן אדם. 

<רועי פולקמן (כולנו):>
שתי הערות לסיום. א', יש כאן צעד חירום, בעיני. אני מסכים שהוא לא צעד של מצב יציב; ב', לשחרר מלאי של אלפי דירות - -

<ערן ניצן:>
אלפי דירות.

<מיקי לוי (יש עתיד):>
של שישה חודשים. של שלושה חודשים - - -
<רועי פולקמן (כולנו):>
- - -

<היו"ר משה גפני:>
רבותי, זה לא הפגנה - - -

<מנואל טרכטנברג (המחנה הציוני):>
עד שלא תציגו פה את הנתונים של ההתפלגות של השנים האחרונות אני לא אתן לזה לעבור. 

<מיקי לוי (יש עתיד):>
אני אומר לכם, אתם הורגים את האזרחים, אתם מענים את האזרחים בהצעה הזאת. אתם באים ורוצים שהם יפסידו 25% - - -
<קריאות:>
- - -

<מיקי לוי (יש עתיד):>
אם הכול נמכר בשלושה חודשים אז אתה לא צריך את החוק. 

<רועי פולקמן (כולנו):>
הטענה היא שהאזרח לא ייפגע כי אם היום אדם מוציא לשוק את הדירה הזמן הממוצע למכירת דירה הוא שלושה-ארבעה חודשים - -

<קריאה:>
אז אין לכם בעיה. בשביל מה צריך את החוק? 

<היו"ר משה גפני:>
רבותי. 

<רועי פולקמן (כולנו):>
- - - אם אדם אומר, אין לי לחץ, ובהכרח אלה אותם משפרי דיור חזקים יותר שגם לא צריכים את זה בתזרים - -
<מיקי לוי (יש עתיד):>
זה לא נכון. עשרים ושבעה אלף שקל ברוטו זה לא אנשים עשירים. 

<היו"ר משה גפני:>
מיקי, אני מבקש להפסיק. אני מבקש לא לענות. אני אתן לכם רשות דיבור אם תבקשו. חבר הכנסת פולקמן ברשות דיבור. לא להפריע, בבקשה. 

<רועי פולקמן (כולנו):>
שלוש הערותי: א', זה צריך להיות צעד לתקופה מוגבלת כי גם אם, לשיטתנו, זה לא במצב היציב, זה ישחרר עכשיו אלפי דירות, ודיינו - - 

<היו"ר משה גפני:>
אתה מציע הוראת שעה? 

<רועי פולקמן (כולנו):>
למשל. צריך לחשוב. 
<יוסי אלישע:>
זה לא ישחרר עכשיו - - -

<היו"ר משה גפני:>
מספיק. רועי פולקמן עבד קשה להיבחר לכנסת. אל תפריעו לו.
<רועי פולקמן (כולנו):>
סוגיה שנייה היא האזורים. האם צריך להגדיר אזורי ביקוש? לא יודע. זאת סוגיה שצריך לדון בה. לכן יש פה מדתיות. לא צריך להגזים בנזק שזה יגרום לאותם משפרי דיור.
<מיקי לוי (יש עתיד):>
אתם מענים את האזרחים, אני חוזר על זה.

<היו"ר משה גפני:>
מיקי, לא. 

<מיקי לוי (יש עתיד):>
זה מיותר, זה צעד לא ראוי. 
<רועי פולקמן (כולנו):>
הוראת שעה. 

<מיקי לוי (יש עתיד):>
לא מסכים. שישה חודשים יהיו אלפי בתי אב שיפשטו את הרגל כי יפסידו 25% אם הם לא ימכרו בזמן.
<רועי פולקמן (כולנו):>
אבל הם ימכרו. 

<מיקי לוי (יש עתיד):>
למה אתה רוצה להכריח אותם? מה זה, זאת מדינה קומוניסטית? 

<יוסי אלישע:>
אדוני היושב-ראש. 

<היו"ר משה גפני:>
מה אתם רוצים שאני אעשה? אני אתן לכם. קודם רועי פולקמן יקבל את רשות הדיבור. 
<רועי פולקמן (כולנו):>
סיימתי. 

<היו"ר משה גפני:>
סיימת. יוסי אלישע, בבקשה. 

<יוסי אלישע:>
אני מלשכת עורכי הדין. אני לא יודע על אלו נתונים האוצר מתבסס, אבל מה שהוא הציג בפעם הקודמת זה נתונים משנת 2014. עם כל הכבוד, בשנת 2014 לא היו השלכות של מס שבח וגם לא של מס רכישה מוגדל כפי שהוא כיום. עשיתי בדיקה מדגמית מול כמה עורכי דין בכירים בתחום שמתעסקים בהמון עסקאות, ואין אף אב בית שקונה דירה, ויודע שבעוד שנה וחצי מחכה לו מס של 25% ובעוד שנתיים של 8%, ויושב על הגדר. למה? כי אולי הוא יאבד את כל מה שיש לו. אנחנו מדברים על היקפים אדירים. בתיקון 55 בשנת 2006 באו החברים הנכבדים לפה, ואמרו ששנים עשר חודשים זה לא מספיק. כל מה שהיה על משפרי הדיור האלה לשלם זה 3.5%. כולם נבהלו מזה, והארכתם את התקופה לעשרים וארבעה חודשים כי, חלילה, אם ייקחו ממי שזה מה שיש לו – ההון הזה שהוא מעביר מדירה לדירה – 3.5%, אותו אדם הוא כנראה לא משפר דיור. פה אנחנו מדברים על 8% ועל 25%. מי שתקרה לו הסיטואציה הזאת הופך להיות מחוסר דיור, חד-משמעית. בסיטואציות שאנחנו מדברים עליהן אנחנו הולכים לבנקים ומקבלים אורכות. כי הרי אתה קונה דירה ועדיין גר בדירה שלך חצי שנה לפחות. זה לא שיש לי עכשיו שנה וחצי לחכות. כל הסיפור הזה, אני לא יודע מאיפה מביאים אותו. 
<מיקי לוי (יש עתיד):>
- - - אתה עוד משלם לקבלן. 
<יוסי אלישע:>
ההצעה יוצרת אפליה ברורה מול קבלנים כי כשאני ארכוש מקבלן אני באמת יכול לשבת על הגדר. אני אשב, ואני אחכה שהוא יסיים, ואחרי שהוא יסיים יש לי שנים עשר חודשים. למה? אז תנו לי לפחות ממועד הפינוי של הדירה שלי עוד שנים עשר חודשים.

<שגית אפיק:>
לא, אבל היום יש עשרים וארבעה חודשים לדירת יד שנייה. עכשיו אתה עושה שנים עשר חודשים. 

<יוסי אלישע:>
לא יכול להיות שאצל היזמים זה יישאר מצב של שנים עשר חודשים לתקופת בנייה. 

<שגית אפיק:>
לא, אתה קונה מקבלן. 

<היו"ר משה גפני:>
אתה קונה מקבלן, ועד שהוא לא גומר את הבנייה - -

<יוסי אלישע:>
רק אז יש לי עוד שנים-עשר חודשים. כל השוק יקנה מיזמים.
<שגית אפיק:>
זאת בעיה אמתית. 

<מיקי לוי (יש עתיד):>
המשכנתא שאתה לוקח, נציגי אגף התקציבים, צמודה למדד יוקר הבנייה. אני משלם הצמדה של המשכנתא. אבל אתם אומרים, אם הוא ירוויח עוד כמה אלפי שקלים בגלל שהוא מוכר - -

<יוסי אלישע:>
אז שייצא מהבית. 

<מיקי לוי (יש עתיד):>
- - אבל לשלם את מדד יוקר הבנייה למשכנתא זה בסדר. למה? תסבירו לי למה. אדוני הבין? 

<קריאות:>
- - -

<ג'ק בלנגה:>
יש עשרת אלפים דירות. זה יקצר - - -

<יוסי אלישע:>
לא, זה לא יקצר. 

<היו"ר משה גפני:>
רגע. עוד מעט הקואליציה תתייצב ותצביע. יהיה בסדר. לא היום, אבל כשהיא תתייצב. 

אתם אומרים שצריך לקצר את המועד? בסדר. מה שאמר עורך הדין אלישע זה נכון, ואני רוצה לשאול אתכם, האם תסכימו לדחות את ההחלטה על העלאת המס ב-2017, נדמה לי, ל-8%? 

<מעין נשר:>
את מס השבח הליאנרי. לא מס רגיל. 

<היו"ר משה גפני:>
אתם תסכימו לדחות את זה בשנתיים? 

<מיכל סופר:>
את מה? 

<שגית אפיק:>
את הוראת המעבר שנעשתה ב-2014. 

<מיכל סופר:>
לא. היא רק מגבילה את הציבור.

<היו"ר משה גפני:>
עורך דין אלישע אמר דבר נכון, ובאותו רגע חשבתי שאולי אציע לכם את ההצעה הזאת כי אני רואה שמאוד אכפת לכם הפער של הזמן. הוא אומר, אין בעיה, הרי אדם לא יישב רגל על רגל כי הוא יהיה חייב למכור את הדירה, אחרת הוא יגיע למועד שבו זה יעלה לו ל-8%. 

<יוסי אלישע:>
ועוד 25% מס שבח. 

<מיקי לוי (יש עתיד):>
זאת הבעיה - - -
<יוסי אלישע:>
ועוד צרות מול הבנק. 

<היו"ר משה גפני:>
- - - כל המסים עולים ב-2017. 

<ג'ק בלנגה:>
לא, אדוני, זה כבר קיים היום. ב-2018 אפשר למכור דירות בלי מגבלה. זה משהו אחר. 

<קריאות:>
- - -

<מיקי לוי (יש עתיד):>
כאילו הוא מחזיק דירה שנייה - - -

<היו"ר משה גפני:>
הבנתי. בן אדם לא יחזיק דירה מכיוון שהוא מגיע למועד שבו הוא יפסיד הרבה כסף. האם אתם מוכנים להאריך את זה? 

<קריאה:>
זה ירע אם יאריכו את זה. זה ירע לאזרחים. 

<היו"ר משה גפני:>
עורך דין בלנגה, בבקשה. 

<ג'ק בלנגה:>
אני מצטרף לכל הדברים שמיקי אמר וגם אלה שמנואל אמר. אנחנו פוגעים עכשיו באוכלוסייה הכי חלשה במדינת ישראל כדי להיטיב עם אוכלוסייה חלשה מהצד השני. אנחנו מדברים על בן אדם שיש לו דירה אחת עם משכנתא אולי, והוא בסך הכול רוצה להחליף את הדירה שלו ולעבור מדירה א' לדירה ב'. זה המצב שלו. אין לו דירות להשקעה, הוא לא משכיר דירות, הוא בסך הכול מבקש זמן למכור את דירתו ולעבור לדירה הבאה. ופתאום כאן כולם נזעקים לטובת הקונה שלו שרוצה לקנות דווקא את הדירה הזאת. הבן הזה עלול למצוא את עצמנו בגלל מיליון שקל מאבד מאתיים אלף שקל, כ-20% מההון שלו, בגלל השנה וחצי הזאת. בדירה של שני מיליון שקל הוא עלול להפסיד שלוש מאות, ארבע מאות אלף שקל בגלל הזמן הזה. זה מצב לא הגיוני. יש מספיק עסקאות במקרקעין של משקיעים שהיום לא משלמים כמעט מסים שצריך לטפל בהם במקומות אחרים, לא בבן אדם שיש לו דירה אחת, וזה כל החיים שלו. מטפלים בו במקום במי שיש לו שתי דירות או שלוש, ארבע דירות ומשלם רק 25% - -

<רועי פולקמן (כולנו):>
למה שייפגע? הוא ימכור אותה, ויקבל - -
<מיקי לוי (יש עתיד):>
אבל הוא לא יכול. 
<יוסי אלישע:>
יש אזורים שאי אפשר למכור בהם. 

<רועי פולקמן (כולנו):>
אז בואו נדבר על האזורים האלה. 

<מיקי לוי (יש עתיד):>
אתה יודע בכמה אזורים בארץ הוא לא יכול?  

<ג'ק בלנגה:>
אין שום הבדל אם הוא ימכור את זה תוך שנה או שנה וחצי למדינה. 
<היו"ר משה גפני:>
ג'קי, אתם מתנגדים לחוק הזה?

<ג'ק בלנגה:>
כן. 

<היו"ר משה גפני:>
לא היה לכם דין ודברים? 

<ג'ק בלנגה:>
היה לנו דין ודברים. ביקשנו להאריך את התקופה לשנה וחצי ועוד שנה בסמכות המנהל. 

<היו"ר משה גפני:>
ומה קרה עם מה שביקשתם? 

<ג'ק בלנגה:>
אז המנהל מוכן שנתיים וחצי. הוא לא מוכן לקחת סמכות להארכה. 

<שגית אפיק:>
אבל הוא מוכן לשנתיים וחצי. זה יפה. 

<היו"ר משה גפני:>
אני כבר מבולבל לגמרי. אתם באתם בדברים עם משרד האוצר? 

<ג'ק בלנגה:>
אנחנו באנו בדברים עם משרד האוצר. 

<היו"ר משה גפני:>
ומה סיכמתם איתם?

<ג'ק בלנגה:>
אנחנו עוד לא סיכמנו כלום. לדעתנו, המצב היום במשרדי מיסוי מקרקעין הוא מאוד קשה כי יש עסקאות שאנשים לא מצליחים למכור את הדירות גם תוך שנתיים. יש פה גם מנהלי מס שבח שנמצאים באולם. יש מצבים שגם מבטלים עסקאות כדי לא לגרום לבן אדם נזק של מאות אלפי שקלים. זה המצב בפועל גם במשרדי שומה מסוימים. לכן החוק הזה הוא רע, הוא פוגע - -
<היו"ר משה גפני:>
החוק הוא רע – הבנתי, כבר אמרת קודם. אני שואל אם הגעתם לאיזשהו סיכום. 

<ג'ק בלנגה:>
לא הגענו לשום סיכום. אנחנו מציעים שנה וחצי ועוד שנה בסמכות המנהל. 
<מיקי לוי (יש עתיד):>
להפך, הם רוצים להאריך את זה, אדוני. 

<היו"ר משה גפני:>
תודה. בבקשה, ירון. 

<ירון גינדי:>
אני ירון גינדי, לשכת יועצי המס. אני מתחבר לכל הדברים ולא ארצה להאריך. אני רק רוצה להגיד דבר אחד לנוכחים כאן: אנחנו מפילים את כל החוסר בהיצע של דירות במדינת ישראל על האזרחים החלשים. 
<רועי פולקמן (כולנו):>
זאת ממש אמירה לא מבוססת. 

<היו"ר משה גפני:>
רועי, עם כל הכבוד לנושא שהוא מאוד חשוב, הישיבה צריכה להתנהל באיזשהו סדר מסוים. 

<רועי פולקמן (כולנו):>
זה נכון. אבל להגיד שזה על החלשים? 

<היו"ר משה גפני:>
ירון, בבקשה, הבמה לרשותך. תגיד מה שאתה רוצה. 
<ירון גינדי:>
אני מזכיר לכולכם – אנחנו כולנו יודעים שיש חוסר בהיצע בדירות במדינת ישראל; אנחנו כולנו מעריכים את העבודה של האוצר ושל השר לפתור את בעיית ההיצע. אבל אנחנו לא חושבים שחלק מהפתרון של בעיית ההיצע של שנים של הזנחה צריך ליפול על אוכלוסייה שיש לה רק דירה אחת. דבר נוסף – יושבים פה מנהלי מיסוי מקרקעין. אני מבקש מאדוני לבקש מהם שיספרו לך. נמצא פה שי אהרונוביץ – שיספר לך על המקרים הקשים שבאו אליו למשרד שהוא לא ידע איך לפתור אותם – כאלה שאחרי שנתיים לא הצליחו למכור את הדירה שלהם, ובמה הוא היה צריך לטפל; ושהוא עמד חסר אונים מול מקרים קשים של אזרחים שאין להם כלום; שיש להם דירה אחת שבקושי שווה כסף, והיו צריכים גם להיאלץ להיפטר מעוד כסף. שי נמצא כאן, שיספר. 
<היו"ר משה גפני:>
תודה. שי, אתה רוצה להגיד מה עושים במקרים כאלה?
<רועי פולקמן (כולנו):>
וגם מה מאפיין את המקרים האלה. 

<שי אהרונוביץ':>
אני לא יכול. אני עובד משרד האוצר. אני לא יוצא נגד החלטה של האוצר. 
<היו"ר משה גפני:>
באיזשהו שלב הקואליציה תתייצב ותצביע; נגד מצפונה, נגד הכול. בינתיים אני באופוזיציה אז אין לי בעיה. אני שואל אותך – עמדת משרד האוצר להעביר את החוק. לא רק עמדת משרד האוצר – ועדת שרים לחקיקה אישרה את זה. זה אושר במליאת הכנסת. אני הצבעתי בעד החוק הזה במליאת הכנסת. ידעתי מראש את עניין הירושה – אנחנו נוציא את זה מהחוק. אבל אני שואל שאלה ותגיד לי טכנית – אתה בעד החוק? זה בסדר. מה אתה עושה כשקורה מקרים לא אחרי תיקון החוק? בא אליך בן אדם מסכן שיש לו רק דירה אחת, והוא מכר אותה, והוא לא הצליח למכור את הדירה שלו. הוא גר בארמון הנציב או במושב יערה כמו חבר הכנסת וקנין. הוא לא הצליח, ואתה השתכנעת שהאיש הזה לא משקיע. הוא מחפש, הוא אומר לך, תקנה את הדירה, אני מוכר. מה אתה עושה במקרה כזה, לפי החוק הקיים? אני לא מדבר על הצעת החוק הזאת. 
<שי אהרונוביץ':>
לפי החוק הקיים, אנחנו הולכים לקראתו במישור של הליכי גבייה. אני בעיקר מוריד את הריבית. 

<היו"ר משה גפני:>
לא במס עצמו.

<שי אהרונוביץ':>
במס בקרן אני לא יכול.  

<מיכל סופר:>
אני חייבת להגיד שגם לפתחי מגיעות פניות, אבל באדם שנתקע אחרי עשרים וארבעה חודשים – לא נתקלתי. 

<היו"ר משה גפני:>
לא היה דבר כזה? 

<מיכל סופר:>
אני נמצאת גם במשרדים, אני לא נמצאת רק בקומה 18. יכול להיות שבמקרים חריגים כמו מלחמה יש תקלה. 

<היו"ר משה גפני:>
לא מלחמה. קורה שהדירה לא אטרקטיבית. 

<מיכל סופר:>
בשגרה לא נתקלתי במקרים שעשרים וארבעה חודשים לא הספיקו.
<יוסי אלישע:>
אז אין בעיה, אז לא צריך את החוק.  

<מיקי לוי (יש עתיד):>
בשכונת הדר בחיפה, דירה שעולה שמונה מאות אלף שקל לא נמכרה במשך שנתיים וחצי. אני מכיר את המקרה ספציפית. הדירה לא שווה הרבה כסף, רק שמונה מאות אלף שקל, אבל זה כל עולמו. הוא הפסיד את שתי הדירות. הוא הולך לשכירות האיש הזה. 

<יוסי אלישע:>
 לגבי ההצעה של הוראת שעה, צריך להבין שהתוקף הוא בעצם למי שירכוש החל ממחר. 

<מיקי לוי (יש עתיד):>
אנחנו לא מסכימים. 

<קריאות:>
- - -

<יוסי אלישע:>
אני מסביר למה הוראת השעה לא מתאימה. 

<רועי פולקמן (כולנו):>
למה היא לא מתאימה? 

<יוסי אלישע:>
מכיוון שאנחנו מדברים על תקופה שתתחיל להימנות רק החל ממועד הכניסה. 

<רועי פולקמן (כולנו):>
אז מה? 

<יוסי אלישע:>
זה לא חל בכלל על מי שקנה את זה. 

<רועי פולקמן (כולנו):>
אז זה יוגדר לארבע שנים. 

<יוסי אלישע:>
מי שקנה היום יש לו עשרים וארבעה חודשים, וזה גם לא ישפיע בשנה הקרובה. 
<היו"ר משה גפני:>
רבותי, אני מבקש להקריא את החוק. 

<מנואל טרכטנברג (המחנה הציוני):>
לא, רגע. אני רוצה לחזור ולהגיד כמה דברים. אני מקווה שתהיו קשובים. אני תמכתי בהעלאת מס רכישה כשזה הובא לכאן, והמחנה שלי לא היה שם. אני הייתי צריך לשכנע את המחנה שלי על זה כי זה היה נכון כלכלית. אנחנו לא נגד המאמצים האדירים שעושה האוצר כדי להביא לפתרון בשוק. זאת בעיה של כולנו. זה לא עניין פוליטי, זה עניין של כולנו. אני לא יכול לעמוד מנגד כאשר יורים לכל עבר במשהו שלא עושה שכל כלכלי. אני רוצה פה לדייק. סליחה שאני עושה את זה בצורה מאוד דידקטית. אדם רוצה לשפר דיור. המקרה השכיח הוא שאתה מפרסם מודעה על הדירה שלך, קונה דירה אחרת, וכמה שיותר מהר לגמור עם הסאגה הזאת. יש כאלה שמצליחים מהר, ויש כאלה שלוקח להם זמן. זה תלוי אזורים, בין היתר, ומה שאמר כאן מיקי הוא מאוד חשוב. באזורים המרוחקים יותר מן הסתם לוקח יותר זמן. נוצרת התפלגות מסביב לממוצע. על זה אי אפשר להתווכח. יש כאלה שבאופן מודע מחליטים לדחות קצת את המכירה. יש כאלה. האם מישהו במדינת ישראל יודע להציג כמה כאלה יש? 
<ערן ניצן:>
כן. 

<מנואל טרכטנברג (המחנה הציוני):>
אז מגיע לך פרס נובל. שים לב למה שאמרתי - -
<רועי פולקמן (כולנו):>
וכמה אלה שמשתהים? 

<מנואל טרכטנברג (המחנה הציוני):>
 מה זה "משתהים"? בתוך המשתהים יש כאלה שמשתהים בעל כורחם, ויש כאלה שעושים בראש את החישוב שאולי ירוויחו עוד בעליית המחירים. 
<רועי פולקמן (כולנו):>
סליחה שאני נכנס פה לדיון כאילו מחקרי, אבל אפשר להוכיח את זה מאוד בקלות כיוון שאתה יכול לראות מה משך הזמן הממוצע למכירת דירה. אתה יכול להגיד שבגוש דן זה שלושה חודשים ובגבול הצפון זה עשרה חודשים - -

<מנואל טרכטנברג (המחנה הציוני):>
נכון. 

<רועי פולקמן (כולנו):>
אז זה בסדר. אבל סביב זה אתה יודע מי משתהה מעבר לזה. הרי אם בגוש דן לוקח שלושה חודשים בממוצע למכור דירה, לא כי יש לי דירה לא משופצת - -
<מיקי לוי (יש עתיד):>
הוויכוח הוא על שישה חודשים? 

<רועי פולקמן (כולנו):>
- - מה הבעיה לגלות את זה? 

<מיקי לוי (יש עתיד):>
הוויכוח הוא על שישה חודשים? 

<רועי פולקמן (כולנו):>
לא. כי אז מי שלוקח לו שנה – ואת הנתונים האלה יש – אתה יודע שהוא משתהה שנה כי הוא משתהה. 

<מנואל טרכטנברג (המחנה הציוני):>
אבל איך אתה יודע את זה? איך אתה יכול לדעת דבר כזה? 
<רועי פולקמן (כולנו):>
למה לא? 

<מנואל טרכטנברג (המחנה הציוני):>
כל דירה היא ייחודית. יש לי חדשות בשבילכם – בגוש דן גרים אנשים שונים. יש שכונת התקווה, ויש צפון תל-אביב - -
<מיקי לוי (יש עתיד):>
נכון. 
<מנואל טרכטנברג (המחנה הציוני):>
- - ויש כאלה שהדירה שלהם היא בקומה הראשונה בלי שיפוץ, ויש אחרים. כל דירה היא ייחודית. 

<רועי פולקמן (כולנו):>
זה מתבטא במחיר. 

<מיקי לוי (יש עתיד):>
בכפר שלם אי אפשר למכור.

<מנואל טרכטנברג (המחנה הציוני):>
רועי, אני מבקש ממך. אתה לא יכול להגיד מהנתונים הגולמיים האלה מי משתהה כי הוא רוצה להרוויח עוד פרוטה, ומי לא. אף אחד לא יודע להגיד את זה, ואוי לכם אם תחזרו ותגידו שאתם יודעים כי אתם עושים זילות של משרד האוצר כמוסד כי אין נתון כזה. לכן אתם רוצים לשכנע אותנו שיש עשרות אלפי דירות שיכולות לעשות שינוי בשוק בשנה הראשונה? תראו לנו את זה. אני לא מתווכח איתכם שאין. יש כמה אלפים בודדים. אני לא יודע להגיד כמה, ואף אחד מכם לא יודע להגיד כמה. מכיוון שיש כמה אלפים בודדים במקרה הטוב זה לא יעשה שום הבדל בשוק בטווח הנראה לעין. יתרה מזאת, נקודה יותר חשובה, החוק הזה כשהוא יתחיל "לנשוך" – מה שנקרא – אני מקווה שהשר יצליח להוריד את המחירים או להאט את השוק, ואז זה יהיה אסון כי אז מה שיקרה תהיה האטה, יהיה קשה יותר למכור - - 
<מעין נשר:>
- - - כמו שעשינו ב-2005 - -

<ערן ניצן:>
הייתה הוראת שעה בשוק יורד. המספר שאנחנו עומדים מאחוריו הוא שבעת אלפי יחידות דיור. גלית נמצאת פה להסביר אותו. 
<מנואל טרכטנברג (המחנה הציוני):>
אני מסיים, רבותי. יש שבועת היפוקרטס של הרופאים. הרופא נשבע בה לא לעשות נזק. חבר כנסת וגם פקיד אוצר צריך לראות את השבועה הזאת לנגד עיניו. אל תעשה נזק. אני אומר לכם שכאן אתם עושים נזק לעומת תועלת שמוטלת בספק. אתם לא יודעים להוכיח את התועלת הזאת. תעצרו כאן. 
<מיקי לוי (יש עתיד):>
אדם שלוקח משכנתא כדי לממן את הדירה שהוא משפר – המשכנתא צמודה, היא לא ניתנת בחינם, ולכן לא תמיד הערך של המכירה מאזן את הפער שהוא משלם על השנה וחצי האלה בהצמדה של המשכנתא. 
<רועי פולקמן (כולנו):>
זה ממש טיעון לא לעניין. 
<מיקי לוי (יש עתיד):>
לא נכון. זה טיעון. 

<רועי פולקמן (כולנו):>
משכנתא זה לשלושים שנה, וזה דיון על פער של חצי שנה, שנה. 

<מיקי לוי (יש עתיד):>
אבל משכנתא על מיליון שקל בשנה הראשונה יכולה להיגמר אם אתה לא מוכר 0.75% בארבעה עשר אלף שקל לשנה. תעשה את החישוב. 

<ערן ניצן:>
אנחנו מסרבים ללכת למקום שבו אדם שמחזיק דירה קונה, דירה נוספת ובונה על זה שהוא יביא את זה ממכירת הדירה שלו הוא שייך לאוכלוסייה החלשה - -

<מיקי לוי (יש עתיד):>
אתה טועה. 

<ג'ק בלנגה:>
אתה טועה לחלוטין. 

<ערן ניצן:>
- - הנתונים מראים שמדובר על אוכלוסייה חזקה. 

<ג'ק בלנגה:>
לא נכון. 

<מיקי לוי (יש עתיד):>
עשרים ושבעה אלף שקל ברוטו? 

<ערן ניצן:>
יש מתאם ברור - -

<מיקי לוי (יש עתיד):>
עשרים ושבעה אלף שקל ברוטו של שני בני זוג עובדים? 

<ג'ק בלנגה:>
אדוני, זה לא נכון. אני אגיד עוד משפט. 

<ערן ניצן:>
- - למשך התקופה שהדירה הממתינה - - - בין ההכנסה הממוצעת. 

<היו"ר משה גפני:>
אני מבקש להקריא את החוק לפי הסדר. 
<יוסי אלישע:>
אדוני, לא קיבלנו התייחסות לנושא של הקבלנים. 

<רועי פולקמן (כולנו):>
זה לא ברור לי. מה קורה עם דירה מקבלן? לא ברור לי מה זה אומר. קבלן זה בזמן המסירה? 
<ערן ניצן:>
שנה מטופס 4. 

<יוסי אלישע:>
ואז כולם יקנו מקבלנים, והחוק הזה לא עשה כלום. 

<מיקי לוי (יש עתיד):>
לפעמים טופס 4 לוקח הרבה זמן. נכנסים דיירים לפני טופס 4. שערורייה שאין כדוגמתה. 

<מיקי לוי (יש עתיד):>
נכנסים דיירים לפני טופס 4. שערורייה שאין כדוגמתה החוק הזה. 

<היו"ר משה גפני:>
רגע, לפי הסדר. אנחנו לא הולכים לשום מקום. מי מקריא? 

<ג'ק בלנגה:>
אפשר משפט אחד, אדוני? 

<היו"ר משה גפני:>
לא, רגע, עוד מעט. נגיע לסעיפים. 

<ג'ק בלנגה:>
זה לא קשור לסעיף. יש עוד בעיה עם הבנקים כי הבנקים נותנים הלוואות גישור. המשמעות של ההלוואות האלה היא שבן אדם לוקח סכום מסוים – חצי מיליון שקל או מיליון שקל מהבנק - -

<היו"ר משה גפני:>
זה נאמר קודם. 

<ג'ק בלנגה:>
- - זה כסף שמחכה לו עד שהוא ימכור את הדירה שלו. אם הבנק יחשוש שהוא לא ימכור תוך שנה את הדירה שלו, והוא עלול להיכנס למס הוא לא ייתן לו הלוואת גישור כי הוא לא יוכל להחזיר אותה. 

<היו"ר משה גפני:>
זה לא חד משמעי, אבל בסדר. הבנתי. 

מי מקריא את החוק? 

<ישי פרלמן:>
(הקראה):
	תיקון סעיף 9
	1.

	בחוק מיסוי מקרקעין (שבח ורכישה), התשכ"ג–1963‏ (להלן – החוק העיקרי), בסעיף 9(ג1ג)(2)(ב), במקום "ב-24 החודשים" יבוא "ב-12 החודשים".


<שגית אפיק:>
תסביר. 
<מיקי לוי (יש עתיד):>
בושה. 

<ישי פרלמן:>
יש תקופת מעבר שבו אדם יכול להיות בעלים של שתי דירות, ועדיין להיחשב בעלים של דירה יחידה. עד כה זה היה עשרים וארבעה חודשים, ורוצים לקצר את התקופה לשנים עשר חודשים. 
<שגית אפיק:>
היום על דירה שנייה הוא משלם 8% מס רכישה, אבל הסעיף אומר שעל אף ההוראות האלה שקובעות את המדרגות - -

<מיקי לוי (יש עתיד):>
הסתייגות. הכול אני עושה כדי להכשיל. 

<שגית אפיק:>
אני רק רוצה להקריא - -

<מיקי לוי (יש עתיד):>
מיליון הסתייגויות. 

<שגית אפיק:>
אני רק רוצה להקריא את הסעיף. היום זה אומר: "שהתקיים בו אחד מאלה הוא לא ישלם את השיעור הגבוה: אם הדירה שרכש היא דירתו היחידה או בעשרים וארבעת החודשים" – ואת זה אתם מבקשים לשנות לשנים עשר חודשים – "שלאחר רכישת הדירה  מכר דירת מגורים אחרת שהייתה דירתו היחידה עד למועד רכישת הדירה". עכשיו אני אקריא לגבי קבלן. אתם משאירים את זה אותו דבר, אתם לא משנים שם: "ואולם אם רכישת הדירה הייתה מקבלן שנים עשר חודשים מהמועד שבו הייתה החזקה בדירה שרכש אמורה להימסר לידיו על-פי ההסכם עם הקבלן מכר דירת מגורים אחרת שהייתה דירתו היחידה, ואם חל עיכוב במסירת החזקה בשל נסיבות שאינן בשליטתו של הרוכש בשנים עשר החודשים מהמועד שבו נמסרה לידיו החזקה בדירה בפועל מכר את דירת המגורים שהייתה דירתו היחידה עד למועד רכישת הדירה". את זה אתם מבקשים לשנות לשנים עשר חודשים. 


זאת אומרת קודם היו עשרים וארבעה חודשים לרוכש מיד שנייה לעומת שנים עשר חודשים ממועד קבלת החזקה או טופס 12. לגבי קבלן זה יכול להגיע עד ארבע שנים, כמו שנאמר פה. עכשיו אתם מורידים לדירת יד שנייה לשנה אחת. מה הסיבה לזה? למה? 

<מיקי לוי (יש עתיד):>
איזה היגיון? 

<שגית אפיק:>
מה ההנמקה? 

<מיקי לוי (יש עתיד):>
מאיפה זה בא? מבית מדרשו של מי? של שר האוצר? 

<רועי פולקמן (כולנו):>
השאלה הייתה על הפער בין דירה - - - לבין דירה יד שנייה. 

<היו"ר משה גפני:>
מה עושים עם הפער? 

<רועי פולקמן (כולנו):>
על המאקרו דיברנו. על הפער בין קבלן לבין דירה יד שנייה. בדירת קבלן הוטב עכשיו המצב לעומת המצב הקודם. 

<היו"ר משה גפני:>
מה עושים עם הפער הזה? אני רוצה לסיים את הדיון. מה אתם עושים עם הפער? 

<ישי פרלמן:>
בשני המקרים יש שנה למכור את הדירה. במצב של קבלן לוקח זמן עד שנכנסים לדירה, ופה זה לא לוקח זמן. 
<היו"ר משה גפני:>
לי יש שתי אפשרויות למכור את הדירה שלי ולשפר את הדיור: א', לקנות דירה יד שנייה והשנייה, לקנות מקבלן. מקבלן יש לי הרבה זמן. זאת אומרת אני קונה את הדירה, ועכשיו אני יכול למכור את הדירה שלי. ואז אני לא משלם מס במשך הרבה מאוד זמן. אתם לא עושים לי שום דבר כי קניתי מקבלן. אם אני קונה דירה יד שנייה בתוך שנה אם אני לא מוכר את הדירה שלי אני משלם מס גבוה. 
<רועי פולקמן (כולנו):>
אבל ההצדקה אז היא שיש לך איפה לגור. דירה מיד שנייה – שיפצת אותה – נכנסת; דירה מקבלן – קניתי היום – עוד שלוש שנים אני אכנס. 

<היו"ר משה גפני:>
אין לי. לא מכרתי את שלי. 

<יוסי אלישע:>
רועי, אתה מכיר מישהו שמוכר ומפנה את הדירה באותו יום? 

<רועי פולקמן (כולנו):>
לא באותו יום. כמה חודשים ספורים. 

<היו"ר משה גפני:>
אני מבקש לא לענות. 

<מיכל סופר:>
הנחת המוצא כשאתה משפר דיור - -

<מיקי לוי (יש עתיד):>
שר האוצר מענה את אזרחי מדינת ישראל. אין פה משהו אחר. 
<מיכל סופר:>
אני רק רוצה להסביר את הפער בין דירת קבלן לבין דירה יד שנייה. הנחת המוצא היא שכשאתה משפר דיור, אם אתה רוכש את הדירה מיד שנייה אתה בדרך כלל מתזמן את מועד הכניסה לדירה החדשה למועד הפינוי שלך, ואם אתה רוכש מקבלן אז על אותו משקל נתנו שנים עשר חודשים ממועד המסירה. זאת הייתה הסיבה.  

<היו"ר משה גפני:>
טוב, הלאה. 

<מיקי לוי (יש עתיד):>
איזה מין דבר זה?

<היו"ר משה גפני:>
מיקי, אני לא מסכים, די. 

<מיקי לוי (יש עתיד):>
אבל אני רוצה לשאול שאלה. 

<היו"ר משה גפני:>
תגיש הסתייגויות. 

<מיקי לוי (יש עתיד):>
ואם קניתי דירה שנייה  - -

<היו"ר משה גפני:>
אני לא מסכים, חבר הכנסת מיקי לוי.

<מיקי לוי (יש עתיד):>
- - ולא הספקתי - - - איפה התיאוריה של התזמון? על סמך מה אמרת את זה? 
<היו"ר משה גפני:>
אני מבקש לא לענות. 

הלאה. סעיף 2. 

<מיקי לוי (יש עתיד):>
הסתייגות.

<היו"ר משה גפני:>
רגע. אנחנו לא בהצבעות. אתה תגיש הסתייגויות כשנהיה. 

<מיקי לוי (יש עתיד):>
זה חוק רע שמכה את האזרחים של מדינת ישראל. 

<היו"ר משה גפני:>
סעיף 2. סעיף 2 זה הירושה? 

<ישי פרלמן:>
כן. 

<היו"ר משה גפני:>
אנחנו לא מאשרים את זה. אני מבקש לעבור לסעיף הבא. 

<קריאה:>
צריך להקריא לפחות, לא? 

<היו"ר משה גפני:>
לא צריך להקריא. 

<מיקי לוי (יש עתיד):>
חבל לך על הזמן. לא מקריאים. זה לא פה שעת סיפור. 

<היו"ר משה גפני:>
תדלג על הירושה. את הירושה לא נאשר. 

<ישי פרלמן:>
(הקראה):
	תיקון סעיף 49ג
	3.

	בסעיף 49ג לחוק העיקרי, בפסקה (1), במקום "ב-18 החודשים שקדמו למכירה" יבוא "ב-12 החודשים שקדמו למכירה". 


<ישי פרלמן:>
זה תיקון מקביל לעניין מס שבח. לעניין מס שבח יש סעיף שאומר שלעניין סעיף 49ב(2) שזה פטור לדירה יחידה יראו את הדירה הנמכרת כדירת המגורים היחידה שבבעלות המוכר. כאן אם יש לו בנוסף לדירה הנמכרת דירת מגורים שנרכשה כתחליף לדירה הנמכרת בשמונה עשר החודשים שקדמו למכירה, הסעיף מבקש לקבוע שיראו - -
<מיקי לוי (יש עתיד):>
אתה יכול להגיד לנו איפה אתה קורא? 

<שגית אפיק:>
בעמוד 388 סעיף 3. הוא מתקן את סעיף 49ג שעוסק במס שבח. 

<מיקי לוי (יש עתיד):>
אתה רושם את כל ההסתייגויות? 

<היו"ר משה גפני:>
לא. 

<מיקי לוי (יש עתיד):>
מותר לי, אדוני. 

<היו"ר משה גפני:>
אבל עדיין אין הצבעות. אתה רוצה להגיש הסתייגויות? אני אתן לך להגיש. אמרת מיליון הסתייגויות. 

<מיקי לוי (יש עתיד):>
מיליון הסתייגויות. במקום "שנים עשר" יבוא "עשרים וארבעה"

<שגית אפיק:>
תגיש לנו. 

במקום שמונה עשר חודשים זה יהיה שנים עשר חודשים. איזה  מס שבח הוא ישלם? 

<ישי פרלמן:>
25% על הרווח. 

<שגית אפיק:>
בהוראת המעבר לינארי. 

<יוסי אלישע:>
מי שקנה לפני 2014. מי שקנה אחרי 2014 ישלם 25%. 

<שגית אפיק:>

אז אני שואלת אותך. זה מה שאני רוצה לשמוע. לפני 2014 הוא ישלם מס שבח לינארי; אחרי 2014?

<קריאה:>
25%. 

<שגית אפיק:>
25%. היושב-ראש עסק קודם בשאלת השבח הלינארי – האם אפשר שבשנה השנייה הוא ישלם שבח לינארי, לא 25%? זה מה שהוא שאל אתכם קודם, ואמרתם שזה לא יהיה טוב. זה לא יהיה טוב? זה לא נכון? 

<היו"ר משה גפני:>
הלאה. בסדר.  

<ישי פרלמן:>
סעיף 4 זה הוראות מעבר. 

	תחילה, תחולה והוראות מעבר
	4.

	(א)
סעיף 9(ג1ג)(2)(ב) לחוק העיקרי, כנוסחו בסעיף 1 לחוק זה, יחול על דירת מגורים שנרכשה ביום תחילתו של חוק זה (בסעיף זה – יום התחילה) או לאחריו.   


<שגית אפיק:>
כלומר מס הרכישה המוגדל ביחס לדירה החילופית יחול מיום התחילה של החוק. מה זה יום התחילה? 

<ישי פרלמן:>
יום הפרסום. 

<שגית אפיק:>
זאת אומרת מהמועד שזה עובר במליאה. אין שום תקופת גרייס לאנשים? 
<מיקי לוי (יש עתיד):>
מה פתאום. להרוג אותם. איזה גרייס? 
<היו"ר משה גפני:>
מיקי, מיקי. 

<יוסי אלישע:>
שגית, הם יגיעו למסקנה שאנשים ירוצו למכור את הדירות, ואז יהיה מה שהיה ביוני - - - ביקוש מטורף, והיצע אחרי זה. 
<שגית אפיק:>
בשבוע הימים האלה. 

(ב) ו-(ג) יורדים כי זה קשור לירושה. אתה עובר לסעיף קטן (ד). בבקשה. 

<ישי פרלמן:>
אני קופץ לסעיף (ד):

(הקראה):
	
	(ד)
סעיף 49ג(1) לחוק העיקרי, כנוסחו בסעיף 3 לחוק זה, יחול על דירת מגורים שנרכשה ביום התחילה או לאחריו, כתחליף לדירה הנמכרת שעליה חלה החזקה כאמור באותו סעיף.


<היו"ר משה גפני:>
רבותי, אני עוצר כאן את הדיון. סיימנו את ההקראה של החוק. אני מבקש לישיבה הבאה להגיע להסכמות. אתם שמעתם את מה שקורה כאן. אני מבקש להגיע להסכמות לגבי הנושא הזה. עניין הירושה יורד. לגבי הנושא של שנתיים, שנה, שנה וחצי, לגבי הפערים של קבלן וכל הדברים שעלו כאן – לנסות להגיע להסכמה. אם לא מגיעים להסכמה אני אביא את זה להצבעה. אם אני אהיה באופוזיציה אני אהיה נגד, אם אני אהיה בקואליציה אני אהיה בעד. החברים העלו פה טענות קשות מאוד. אני מאוד מזדהה עם העניין הזה, אבל אני רוצה להעביר את החוק – אם אפשר להעביר אותו בהסכמות גם עם הארגונים. אני הבנתי שהייתה הסכמה עם הלשכות, עם לשכת רואי החשבון ועם הלשכות האחרות – או לא הייתה הסכמה, אבל היה דיון. שמעתם את הדברים. אני מבקש להגיע להסכמות. אנחנו נביא את זה להצבעה. אם ההסכמות שאתם מגיעים אליהן לא יהיו טובות בעיני האופוזיציה, האופוזיציה תגיש הסתייגויות. חבר הכנסת מיקי לוי אמר שהוא יגיש הרבה הסתייגויות. לפי התקנון, אני חייב לאפשר לו את זה. אני מציע שהחוק לא יהיה כל כך נוקשה, שייקח בחשבון את כל הפרמטרים שעלו כאן.  
<רועי פולקמן (כולנו):>
אולי להעביר בהוראת שעה? 

<היו"ר משה גפני:>
כן, כל הדברים שעלו כאן - -

אתם שמעתם את רוח הדברים. תנסו להגיע להסכמות. מקצועית זה חוק קשה. זה חוק שצריך להגיע בו להסכמות. יכול להיות שזה ירצה גם את האופוזיציה, ויכול להיות שזה ירצה גם את כל האחרים. אני מבקש שתגיעו להסכמות בדברים שעלו כאן גם בנושא של הוראת שעה כי הטענה הזאת היא טענה משמעותית; גם בנושא פרק הזמן. אם אכן פרק הזמן לא צריך שנתיים אז לא צריך חוק כי בן אדם לא מחזיק סתם דירה. זאת הבקשה שלכם, זה החוק שאתם רוצים – אני מבקש להגיע להסכמות. אני אשתדל, בעזרת ה' להביא כי הקראתו של החוק הסתיימה. אם יהיו שינויים נשנה את זה לפני ההצבעה. אם אף על פי שתגיעו להסכמות האופוזיציה תרצה להגיש הסתייגויות נאפשר להם להגיש הסתייגויות, והם יוכלו להביא את זה למליאת הכנסת. אני מודה לכם על הדיון הזה. היה דיון לא קל, אבל אני מצטער, אנחנו נמשיך את זה בזמן הקרוב. תודה, הישיבה נעולה. 
<הישיבה ננעלה בשעה 11:57.>

